**Ministru kabineta noteikumu projekta**

**"Prasības aizsardzībai pret jonizējošo starojumu attiecībā uz radionuklīda cēzijs 137Cs saturu koksnē, kas importēta no trešajām valstīm"**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Prasības aizsardzībai pret jonizējošo starojumu attiecībā uz radionuklīda cēzijs 137Cs saturu koksnē, kas importēta no trešajām valstīm" (turpmāk – Projekts) mērķis ir noteikt prasības attiecībā uz radionuklīda cēzijs 137Cs (turpmāk – Cs137) klātbūtni koksnes kurināmajā, kuru importē no Baltkrievijas Republikas, Ukrainas un noteiktiem Krievijas Federācijas apgabaliem, noteikt šo prasību izpildes kontroli, kā arī paredzēt pieļaujamo apsaimniekošanu pelniem, kas radušies koksni sadedzinot.  Projekts stāsies spēkā 2021. gada 1. janvārī. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likuma "Par radiācijas drošību un kodoldrošību" (turpmāk – Likums) 3. panta trešā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekts noteic prasības aizsardzības pret jonizējošo starojumu koksnei ar noteiktiem Kombinētās nomenklatūras kodiem, kas tiek importēta no Baltkrievijas Republikas, Ukrainas un Krievijas Federācijas (tikai Kalugas, Tulas, Brjanskas un Oriolas apgabali) Latvijā. Projekts sagatavots, pamatojoties uz Likuma 3. panta trešajā daļā ietverto deleģējumu, kā arī deleģējumu, kas paredzēts šobrīd Saeimā esošajā likumprojektā "Grozījumi likumā "Par radiācijas drošību un kodoldrošību"" (turpmāk – Likumprojekts). Likumprojekts skatīts 09.06.2020. Saeimas Tautsaimniecības, agrārās, vides un reģionālās politikas komisijas sēdē un atbalstīts virzībai uz pirmo lasījumu. Likumprojekts pieejams Saeimas tīmekļa vietnē[[1]](#footnote-2). Likumprojekta 6. pants paredz papildināt Likuma 9. pantu ar 2.3 daļu šādā redakcijā: "23) Ministru kabinets nosaka preču radioaktīvā piesārņojuma kontroles kārtību."  **Pašreizējās situācijas apraksts**  Latvijas sadedzināšanas iekārtās (kurtuvēs), kurās par kurināmo izmanto cieto biomasas kurināmo, tiek dedzināta gan Latvijas koksne, gan koksne, kas ievesta vai importēta no citām valstīm. Daļa no citām valstīm Latvijā ienākošās koksnes tiek importēta no Baltkrievijas Republikas, Ukrainas un Krievijas Federācijas. Saistībā ar 1986. gadā Ukrainā Černobiļas atomelektrostacijā notikušo kodolavāriju, koksnē, kas aug Ukrainā, Baltkrievijas Republikā un Krievijas Federācijas rietumu attiecīgajos, novērojama paaugstināta radionuklīda Cs137 klātbūtne salīdzinājumā ar koksni, kas aug citās pasaules vietās, kuras nav skārusi tāda veida kodolavārija.  Latvijā ievestai koksnei jonizējošā starojuma kontrole notiek, šķērsojot valsts robežu (autoceļi, dzelzceļi), tomēr, lai arī Baltkrievijas Republikas, Ukrainas un Krievijas Federācijas koksnei var būt paaugstināts jonizējošā starojuma līmenis salīdzinot ar radioloģiski tīru koksni, kopumā radionuklīdu saturs koksnē ir ļoti zems un mērierīces to nespēj konstatēt. Radioaktīvā piesārņojuma līmenis pieaug pelnos, kas rodas koksnes sadedzināšanas rezultātā, jo koksnē esošā radioaktivitāte pelnos koncentrējas un palielinās līdz pat 1 000 reižu salīdzinājumā ar sākotnēji koksnē esošo līmeni. Tādējādi uz pelniem, kas rodas koksnes sadedzināšanas rezultātā, var būt nepieciešams piemērot prasības aizsardzībai pret jonizējošo starojumu. Koksnei, kas augusi Latvijā vai kaimiņvalstīs, piemēram, Lietuvā nav tendences saturēt paaugstinātu Cs137 līmeni, ko apliecina Latvijas Atkritumu saimniecības asociācijas projekta "Koksnes sadedzināšanas pelnu kā otrreizēji izmantojamu materiālu gala statusa noteikšana"[[2]](#footnote-3) ietvaros 2019. gadā veiktās pelnu analīzes no 19 Latvijas sadedzināšanas iekārtām. Veiktās analīzes parāda, ka Latvijas un Lietuvas koksnes sadedzināšanas pelnos vidējā Cs137 klātbūtne ir ap 60 Bq/kg, kamēr importētās koksnes sadedzināšanas pelnos tā vidēji konstatēta ap 600 Bq/kg. Jānorāda, ka, lai arī konstatētais radioaktivitātes līmenis pelnos ir paaugstināts, pelni nerada bīstamību no aizsardzības pret jonizējošo starojumu viedokļa. Tomēr jāņem vērā, ka koksnei, kas importēta no Baltkrievijas, Cs137 saturs var būt ievērojami augstāks, jo Baltkrievijā noteiktais ierobežojums Cs137 saturam koksnē ir 300 Bq/kg koka skaidām un 200 Bq/kg koksnes kurināmam, ja kurtuves jauda lielāka par 0,1 MW.  Latvijā importētajai koksnei pašlaik normatīvajos aktos nav noteiktas prasības, kas ierobežotu Cs137 klātbūtni tajā. Savukārt uz koksnes pelniem tiek piemērota Ministru kabineta 2002. gada 19. marta noteikumu Nr. 129 "Prasības darbībām ar radioaktīvajiem atkritumiem un ar tiem saistītajiem materiāliem" 1. pielikuma 1. tabulas minimāli nozīmīgā īpatnējā radioaktivitāte ar radioaktīvajiem atkritumiem saistītiem materiāliem, ja tie tiek apglabāti sadzīves vai bīstamo atkritumu poligonā. Attiecībā uz Cs137 minimāli nozīmīgā īpatnējā radioaktivitāte ar radioaktīvajiem atkritumiem saistītiem materiāliem, ja tie tiek apglabāti sadzīves vai bīstamo atkritumu poligonā, ir noteikta 1 Bq/g jeb 1 000 Bq/kg. Taču specifiski kritēriji koksnes kurināmajam normatīvajos aktos nav noteikti.  Lai ierobežotu tādas koksnes importu, kura paredzēta izmantošanai Latvijā kā biomasas kurināmais un kuras sadedzināšanas rezultātā var rasties pelni ar Cs137 klātbūtni, kas pārsniedz iedzīvotājiem un videi drošu pelnu pieļaujamās normas, Projektā paredzētas vairākas prasības gan attiecībā uz koksnes importētājiem, gan sadedzināšanas iekārtu operatoriem. Projektā ietvertās prasības noteiktas, analizējot citu valstu pieredzi, vadlīnijas un ņemot vērā apsvērumus par cilvēka un vides drošumu aizsardzībai pret jonizējošo starojumu.  **Projektā paredzētais risinājums**  Projekta 2. un 3. punkts noteic, ka Projektā paredzētās prasības attiecas uz koksni, kas atbilst noteiktiem Padomes 2018. gada 11. oktobra Regulas (EEK) Nr. 2658/87 par tarifu un statistikas nomenklatūru un kopējo muitas tarifu I pielikumā norādītajiem Kombinētās nomenklatūras kodiem un kas tiek importēta no Baltkrievijas Republikas, Ukrainas un Krievijas Federācijas (tikai Kalugas, Tulas, Brjanskas un Oriolas apgabali), jo pastāv risks, ka koksne no minētajām valstīm var saturēt paaugstinātu Cs137 klātbūtni. Valstis un apgabali, no kuriem importētajā koksnē iespējams paaugstināts Cs137 noteiktas, balstoties uz Eiropas Vides aģentūras informāciju[[3]](#footnote-4).  Projekta 4. punkts noteic robežlielumu attiecībā uz Cs137 klātbūtni koksnē, lai to būtu atļauts importēt Latvijā. Noteiktā robežvērtība ir 10 Bq/kg, kas balstās Skandināvijas valstu pieredzē. Savukārt Lietuvas Radiācijas drošības centrs, kuram ir akreditēta laboratorija, vairāku gadu garumā veica koksnes un koksnes pelnu paraugu analīzi, nosakot Cs137 radioaktivitāti dažāda tipa koksnes kurināmajā. Tāpat tika salīdzināti Lietuvas un ārvalstu koksnes kurināmā paraugi, dažādas sadedzināšanas tehnoloģijas. Analīžu rezultātā secināts, ka, sadedzinot koksni, Cs137 aktivitāte palielinās 14 – 370 reizes[[4]](#footnote-5). Palielinājums atkarīgs no kurināmā ražošanas (vai kurināmais materiāls sajaukts kopā ar augsni) un sadedzināšanas tehnoloģijas. Tāpat vairākās Baltijas jūras reģiona valstīs veikti pētījumi par koksnes sadedzināšanas pelnu tālāku izmantošanu, piemēram, būvmateriālos, ceļu būvē, ainavu veidošanā un noteiktas attiecīgas radionuklīda Cs137 robežvērtības pelnos (nevis koksnē). Somijā izstrādātas vadlīnijas "The Radioactivity of Building Materiāls and Ash (Guide ST 12.2/17 December 2010"[[5]](#footnote-6), kuras izmantotas arī Projekta izstrādē.  Lai apliecinātu, ka importējamā koksnes krava atbilst Projektā noteiktajai Cs137 robežvērtībai, Projekta 4. punkts noteic, ka importētājs to apliecina ar radioloģiskās pārbaudes dokumentu. Radioloģiskās pārbaudes dokuments var būt akreditētas laboratorijas izsniegta radiācijas pase vai koksnes nosūtītājvalsts mežniecības izsniegts dokuments ar atsauci uz konkrētu akreditētas laboratorijas dokumentu, vai cits dokuments, kurā norādīta kravas īpatnējā radioaktivitāte. Radioloģisko pārbaudi veic koksnes nosūtītājvalsts akreditētā laboratorijā, laboratorijā, kas akreditēta Latvijas nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai laboratorijā, kas akreditēta citā Eiropas Savienības dalībvalstī, Turcijā vai Eiropas Ekonomikas zonas valstī (Projekta 5. punkts). Koksnes paraugus ņem atbilstoši cietās biodegvielas paraugu ņemšanai piemērojamiem standartiem. Piemērojams standarts ir "Cietās biodegvielas. Paraugu ņemšana" (LVS ENISO 18135 : 2017), kurš publicēts Latvijas Nacionālā standartizācijas institūcija "Latvijas standarts" tīmekļa vietnē[[6]](#footnote-7).  Projekta 6. punkts noteic, ka koksnes kravu, kuras radionuklīda Cs137 īpatnējā radioaktivitāte atbilstoši radioloģiskās pārbaudes dokumentam pārsniedz 10 Bq/kg, var ievest Latvijas teritorijā tikai gadījumā, ja koksnes krava (arī koksnes pārstrādes produkti, ja pēc importēšanas paredzēts veikt koksnes pārstrādi, piemēram, granulās) nav paredzēta izmantošanai Latvijā kā biomasas kurināmais. Šādā gadījumā importētājs nodrošina, ka katrai kravai papildus radioloģiskās pārbaudes dokumentam pievienots dokuments, kas apliecina, ka koksne nav paredzēta izmantošanai Latvijā kā biomasas kurināmais. Minētajā apliecinājuma dokumentā jābūt ietvertam koksnes pircēja vai, ja koksnes pircējs importēšanas brīdī nav zināms, importētāja apliecinājumam par to, ka koksne nav paredzēta izmantošanai kā biomasas kurināmais Latvijā, un informācijai par koksnes pircēju vai, ja pircējs koksnes importēšanas brīdī nav zināms, importētāju – firma vai nosaukums, reģistrācijas numurs komercreģistrā, kontaktinformācija.  Projekta 7. punkts noteic, ka importētājs uzrāda radioloģiskās pārbaudes dokumentu un dokumentu, kas apliecina, ka koksne nav paredzēta izmantošanai Latvijā kā biomasas kurināmais, Muitas amatpersonai vai, robežšķērsošanas vietā, kurā muitas kontrole nav paredzēta, robežsargam. Muitas amatpersona vai, robežšķērsošanas vietā, kurā muitas kontrole nav paredzēta, robežsargs salīdzina radioloģiskās pārbaudes dokumentā norādīto koksnes kravas radionuklīda Cs137 īpatnējo radioaktivitāti ar Projektā noteikto robežvērtību 10 Bq/kg. Ja radioloģiskās pārbaudes dokumentā norādītā koksnes kravas radionuklīda Cs137 īpatnējā radioaktivitāte nepārsniedz 10 Bq/kg, robežsargs vai Muitas amatpersona atļauj importētājam turpināt ceļu. Projekts nenosaka robežsargam vai Muitas amatpersonai veikt uzrādīto dokumentu autentiskuma pārbaudi, jo Baltkrievijas Republika, Ukraina un Krievijas Federācija nav Eiropas Savienības dalībvalstis un šāda pārbaude būtu apgrūtināta, ilgstoša un nesamērīgi resursu ietilpīga.  Projekta 9. punkts noteic gadījumus, kad koksnes kravu aizliegts ievest Latvijā. Šādi gadījumi ir, ja:   * radioloģiskās pārbaudes dokumentā norādīts, ka koksnes kravas radionuklīda Cs137 īpatnējā radioaktivitāte pārsniedz 10 Bq/kg un importētājs nevar uzrādīt dokumentu, kas apliecina, ka koksne nav paredzēta izmantošanai Latvijā kā biomasas kurināmais; * importētājs nevar uzrādīt radioloģiskās pārbaudes dokumentu; * importētāja uzrādīto dokumentu kvalitātes dēļ nav iespējams izlasīt tajos ietverto informāciju, piemēram, ja dokuments salijis, izbalējis vai kā citādi bojāts.   Lai koksnes pircējs Latvijā varētu apliecināt, ka importētās koksnes īpatnējā radioaktivitāte atbilst Projekta 4. punktā noteiktajam robežlielumam, Projekta 9. punkts paredz, ka importētājs nodod koksnes pircējam radioloģiskās pārbaudes dokumentu, kuru pircējs glabā divus gadus. Šāda prasība sniegs iespēju Valsts vides dienesta Radiācijas drošības centram (turpmāk – centrs) pamatotu aizdomu gadījumā par prasību neievērošanu pārliecināties par importētās koksnes atbilstību Projekta normām.  Projekta 11. un 16. punkts noteic kontroles prasības Projektā ietverto prasību izpildei. Tiek noteikts, ka, atkarībā no sadedzināšanas iekārtas nominālās ievadītās siltuma jaudas, sadedzināšanas iekārtas operators veic attiecīgu koksnes pelnu īpatnējās radioaktivitātes pārbaužu skaitu, lai noteiktu pelnos Cs137 klātbūtni. Minēto īpatnējās radioaktivitātes pārbaužu rezultāti ļaus kontrolēt Cs137 saturu pelnos, kā arī koriģēt atbilstošos pelnu apsaimniekošanas pasākumus un identificēt pelnu importētājus, kuru koksne potenciāli satur augstāku Cs137 klātbūtni, nekā pieļauj Projekta 4. punkts. Projekta 11. un 16. punkts paredz, ka pelnu īpatnējās radioaktivitātes analīzes veic vieglajiem pelniem vai, ja tas nav tehnoloģiski iespējams, smago pelnu apkures sezonas laikā periodā no oktobra līdz aprīlim. Vieglie pelni (angliski *fly ash*) ir pelni, kas uzkrājas sadedzināšanas iekārtu dūmeņos. Vieglajos pelnos novērojama augstāka radioaktivitātes koncentrēšanās, nekā smagajos pelnos (angliski *bottom ash*), kas uzkrājas sadedzināšanas iekārtās. Minētais periods no oktobra līdz aprīlim pieņemts, balstoties uz Ministru kabineta 2019. gada 17. septembra noteikumu Nr. 432 "Noteikumi par Latvijas būvnormatīvu LBN 003-19 "Būvklimatoloģija"" 7. tabulu "Apkures perioda ilgums un vidējā gaisa temperatūra", pieņemot, ka vidēji Latvijā apkures sezonas ilgums ir 200 dienas jeb septiņi mēneši (oktobris – aprīlis).  Papildus iepriekš minētajam, Projekta 16. punkts noteic, ka centram ir tiesības pieprasīt sadedzināšanas iekārtas operatoram, kura sadedzināšanas iekārtas nominālā ievadītā siltuma jauda ir lielāka par 5 MW, veikt neplānotas pelnu īpatnējās radioaktivitātes pārbaudes apkures sezonas laikā.  Projekta 17. punkts noteic, ka centra pārstāvjiem ir tiesības piedalīties Projekta 11. un 16. punktā minēto pelnu pārbaužu paraugu ņemšanā, iepriekš vienojoties ar sadedzināšanas iekārtas operatoru, lai pārliecinātos par paraugu ņemšanu noteiktajā laikā un no attiecīgās sadedzināšanas iekārtas. Savukārt Projekta 20. punkts noteic, ka izdevumus, kas saistīti ar Projekta 11. un 16. punktā minēto pelnu īpatnējās radioaktivitātes pārbaužu veikšanu, sedz sadedzināšanas iekārtas operators. Koksnes paraugus ņem atbilstoši cietās biodegvielas paraugu ņemšanai piemērojamiem standartiem. Pelnu īpatnējās radioaktivitātes pārbaudes veic laboratorijā, kas akreditēta Latvijas nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai laboratorijā, kas akreditēta citā Eiropas Savienības dalībvalstī, Turcijā vai Eiropas Ekonomikas zonas valstī. Latvijā Projektā paredzētās radioloģiskās pārbaudes var veikt VSIA "Latvijas Vides, ģeoloģijas un meteoroloģijas" centrs laboratorijā (turpmāk – LVGMC).  Projekta 15. punkts noteic, ka sadedzināšanas iekārtas operatoram ir tiesības noteikt citu radionuklīda Cs137 īpatnējo radioaktivitātes robežlielumu no trešajām valstīm importētajai koksnei, kas nepārsniedz šo noteikumu 4. punktā minēto robežlielumu. Šāda norma paredzēta, lai neierobežotu tos sadedzināšanas iekārtu operatorus, kuru sadedzināšanas iekārtu tehnoloģiskie risinājumi koncentrē Cs137 pelnos lielākā mērā, nekā vidēji tas tiek pieņemts, tādējādi radot risku, ka pie Projektā noteiktās koksnes īpatnējās Cs137 radioaktivitātes, radioaktivitāte pelnos pārsniegs Projekta 13. punktā noteikto robežlielumu 10 Bq/g. Ja pelnu īpatnējā Cs137 radioaktivitāte pārsniedz 10 Bq/g, sadedzināšanas iekārtas operatoram par to nekavējoties jāziņo centram. Šādā gadījumā pelnus apsaimnieko atbilstoši normatīvajiem aktiem par prasībām darbībām ar radioaktīvajiem atkritumiem un ar tiem saistītajiem materiāliem. Savukārt, ja pelnu īpatnējā Cs137 radioaktivitāte nepārsniedz 10 Bq/g, pelnus atļauts apglabāt sadzīves atkritumu poligonā. Ja pelnu īpatnējā Cs137 radioaktivitāte nepārsniedz 1 Bq/g, pelni var tikt izmantoti lauksaimniecībā un mežsaimniecībā atbilstoši normatīvajiem aktiem attiecīgajā nozarē.  Projektā 12. un 13. punktā ietvertie robežlielumi pelnu izmantošanai neievērojot tiem piemītošo radiāciju un apglabāšanai sadzīves atkritumu poligonā noteikti, pamatojoties uz Baltijas jūras reģiona valstu prasību izpēti un iepriekš minētajām Somijas vadlīnijām (5. lpp.). Saskaņā ar Latvijas Atkritumu saimniecības asociācijas projekta "Koksnes sadedzināšanas pelnu kā otrreizēji izmantojamu materiālu gala statusa noteikšana" ietvaros veikto citu valstu normatīvu analīzi, konstatēts, ka:   * Zviedrijā koksnes sadedzināšanas pelnus ar īpatnējo radioaktivitāti līdz 1 Bq/g var izmanto bez kontroles, līdz 10 Bq/g atļauts izmantot izkliedei mežā, būvmateriālos, apglabāšanai atkritumu poligonā; * Somijā līdz 1 Bq/g bez kontroles, līdz 5 Bq/g atļauts izmantot uzbērumiem ainavu veidošanai reti apmeklētās vietās, līdz 10 Bq/g apglabāšanai atkritumu poligonos; * Lietuvā līdz 1 Bq/g atļauts izmantot mežu un lauku mēslojumam, no 1 līdz 10 Bq/g teritoriju vai inženiertehnisko būvju izveidē vai apstrādei atkritumu poligonos; * Dānijā līdz 1 Bq/g bez kontroles, līdz 10 Bq/g paziņošana.   Latvijā līdz šim nav veikti praktiskie pētījumi, lai noteiktu konkrētas koksnes pelnu izmantošanas iespējas dažādās nozarēs ievērojot radioaktivitāti un Latvijas specifiskos apstākļus, tādēļ pašlaik normatīvajā regulējumā plānots paredzēt vispārīgus sliekšņus, kas nerada riskus darba devēju, darbinieku un iedzīvotāju veselībai, kā arī videi.  Projekta 22. punkts noteic, ka gadījumā, ja konstatē, ka koksnē, kas importēta Latvijā no trešajām valstīm un paredzēta izmantošanai Latvijā kā biomasas kurināmais, radionuklīda Cēzijs-137 īpatnējā radioaktivitāte pārsniedz šo noteikumu 4. punktā noteikto robežlielumu, importētajam ir pienākums izvest koksni uz tās izcelsmes valsti, tādējādi novēršot normatīvajiem aktiem neatbilstošas koksnes izmantošanu Latvijā un potenciāli bīstamu atkritumu rašanos Latvijā. Projekta 23. punkts noteic, ka importētājs, koksnes pircējs un sadedzināšanas iekārtas operators, kas pārkāpis noteiktās prasības, atlīdzina visus nodarītos zaudējumus jebkurai cietušajai personai un videi. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija, centrs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un**  **administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | * 1. komersanti, kas veic koksnes importu Latvijā no Baltkrievijas Republikas, Ukrainas un Krievijas Federācijas norādītajiem apgabaliem;   2. Latvijas sadedzināšanas iekārtu operatori, kuru sadedzināšanas iekārtu nominālā ievadītā siltuma jauda ir vienāda vai lielāka par 5 MW;   3. laboratorijas, kas veic koksnes radioloģisko analīzi attiecībā uz Cs137. |
| 2. | Tiesiskā regulējuma ietekme uz tautsaimniecību un administratīvo slogu | Projektā ietvertajam regulējumam paredzēta pozitīva ietekme uz Latvijas tautsaimniecību, jo Projektā ietvertais regulējums noteiks stingrākas prasības Latvijā importētajai koksnei, tādējādi veicinot vietējo energoresursu izmantošanu un sekmējot valsts enerģētisko neatkarību.  Projekts veicina darba devējiem, darbiniekiem, iedzīvotājiem un videi drošu un sakārtotāku radiācijas drošības vidi, novēršot Latvijas normatīvo aktu līdzšinējos trūkumus, kas saistīti ar radioaktivitāti pelnos. Līdz šim normatīvie akti paredzēja vispārīgu robežlielumu pelnu apglabāšanai sadzīves vai bīstamo atkritumu poligonā, bet nenoteica pieļaujamās darbības ar pelniem, ja tiem piemītošā radioaktivitāte pārsniedza šo normu.  Finansiālā sloga palielinājums attieksies uz komersantiem, kas veic koksnes importu Latvijā no Baltkrievijas, Ukrainas un Krievijas, kā arī Latvijas sadedzināšanas iekārtu operatoriem, kuru sadedzināšanas iekārtu nominālā ievadītā siltuma jauda ir vienāda vai lielāka par 5 MW.  Komersantu skaitu, kas veic koksnes importu Latvijā no Baltkrievijas Republikas, Ukrainas un Krievijas Federācijas, pašlaik noteikt nav iespējams, kā arī uz tiem attiecināmās administratīvā sloga izmaiņas noteikt nevar. Slogs šādiem komersantiem radīsies, jo pēc Projekta spēkā stāšanās dienas, tiem vajadzēs nodrošināt, ka katrai koksnes kravai (ar atbilstošajiem Kombinētās nomenklatūras kodiem), kuru importē Latvijā, vajadzēs pievienot nosūtītājvalsts vai citas valsts (atbilstoši Projekta 5. punktam) laboratorijā veiktu pārbaužu rezultātus attiecībā uz Cs137 klātbūtni. Saskaņā ar LVGMC maksas pakalpojumu cenrāža 21-16 punktu, koksnes (sasmalcinātas) radioloģiskās analīzes LVGMC laboratorijā izmaksā 61,26 EUR + PVN par paraugu. Vienlaikus Projekts neuzliek pienākumu koksnes analīzes veikt tieši Latvijā un VARAM nav informācijas par analīžu izmaksām citās valstīs, tai skaitā Baltkrievijas Republikas, Ukrainas un Krievijas Federācijas.  Finansiālā sloga izmaiņas attieksies arī uz Latvijas sadedzināšanas iekārtu operatoriem, kuru sadedzināšanas iekārtu nominālā ievadītā siltuma jauda ir vienāda vai lielāka par 5 MW, jo šiem operatoriem, atkarībā no sadedzināšanas iekārtas nominālās ievadītās siltuma jaudas, Projekts uzliks par pienākumu veikt noteiktu skaitu Cs137 analīžu. Saskaņā ar Projekta 11.2. apakšpunktu vidējas jaudas sadedzināšanas iekārtās, kuru nominālā ievadītā siltuma jauda ir vienāda vai lielāka par 5 MW un mazāka par 20 MW, pelnu radioloģiskās pārbaudes veic vienu reizi mēnesī apkures sezonas laikā periodā no oktobra līdz aprīlim. Saskaņā ar LVGMC sniegto informāciju, šādu iekārtu skaits uz 04.06.2020. ir 81 iekārta. Savukārt saskaņā ar Projekta 11.3. apakšpunktu lielas jaudas sadedzināšanas iekārtās, kuru nominālā ievadītā siltuma jauda ir lielāka par 20 MW, veic vismaz vienu reizi mēnesī apkures sezonas laikā periodā no oktobra līdz aprīlim. Saskaņā ar LVGMC sniegto informāciju, šādu iekārtu skaits uz 04.06.2020. ir 10 iekārtas.  Saskaņā ar LVGMC maksas pakalpojumu cenrāža 21.-16.01. punktu pelnu radioloģiskās analīzes LVGMC laboratorijā izmaksā 101,43 EUR + PVN par paraugu. Vienlaikus Projekts neuzliek pienākumu koksnes analīzes veikt tieši Latvijā.  Papildus tam, saskaņā ar Projekta 15. punkts noteic, ka centram ir tiesības pieprasīt sadedzināšanas iekārtas operatoram, kura sadedzināšanas iekārtas nominālā ievadītā siltuma jauda ir lielāka par 20 MW, veikt neplānotas pelnu īpatnējās radioaktivitātes pārbaudes apkures sezonas laikā periodā no oktobra līdz aprīlim.  Vienlaikus VARAM nav pieejama informācija par to, cik iekārtās izmanto no Baltkrievijas Republikas, Ukrainas un Krievijas Federācijas un cik iekārtās izmanto no citām valstīm ievestu vai importētu koksni, vai vietējo Latvijas koksni, līdz ar to nav iespējams noteikt paredzamās sadedzināšanas iekārtu operatoru izmaksas Projektā paredzēto normu izpildei. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  |  |  |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc izsludināšanas Valsts sekretāru sanāksmē, sabiedrības mērķgrupām, kuras Projektā ietvertais regulējums skar vai var skart, tiks sniegta iespēja izteikt rakstisku viedokli. |
| 2. | Sabiedrības līdzdalība projekta izstrādē | Sadaļa tiks papildināta. |
| 3. | Sabiedrības līdzdalības rezultāti | Sadaļa tiks papildināta. |
| 4. | Cita informācija | Nav. |

|  |  |  |  |
| --- | --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | | Projekta izpildē iesaistītās institūcijas | Centrs, Valsts robežsardze, Muitas iestāde, LVGMC. |
| 2. | | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz jaunu institūciju izveidi, likvidāciju vai reorganizāciju. |
| 3. | | Cita informācija | Nav. |

Vides aizsardzības un

reģionālās attīstības ministrs J. Pūce

*Slaidiņa 67026487*

[*natalija.slaidina@varam.gov.lv*](mailto:natalija.slaidina@varam.gov.lv)

1. <http://titania.saeima.lv/LIVS13/saeimalivs13.nsf/0/D4ED4A5581122E08C2258570004C1994?OpenDocument#a> [↑](#footnote-ref-2)
2. Latvijas Atkritumu saimniecības asociācijas projekts šobrīd vēl tiek īstenots, tā rezultāti būs pieejami 2020. gada jūlijā un tiks publicēti Vides aizsardzības un reģionālās attīstības ministrijas tīmekļa vietnē. [↑](#footnote-ref-3)
3. <https://www.eea.europa.eu/data-and-maps/figures/deposition-from-chernobyl-in-europe> [↑](#footnote-ref-4)
4. <http://www.gamtostyrimai.lt/uploads/publications/docs/396_0444c9a652a7dfec0210e316a30befe7.pdf>, 92.lpp. [↑](#footnote-ref-5)
5. <https://www.stuklex.fi/en/ohje/ST12-2> [↑](#footnote-ref-6)
6. <https://www.lvs.lv/page?slug=par-mums> [↑](#footnote-ref-7)